กระทรวงเกษตรและสหกรณ์ ระบุ GDP เกษตร ตลอดปี 2561 โต 4.6%
กระทรวงเกษตรและสหกรณ์ ระบุ GDP เกษตร ตลอดปี 2561 โต 4.6% คาดปี 2562 ยังคงขยายตัว 2.5 - 3.5% จากปัจจัยสนับสนุนปฏิรูปภาคเกษตรอย่างต่อเนื่อง และสภาพอากาศปริมาณน้ำเอื้ออำนวยต่อการผลิตทางการเกษตร

นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวพอใจภาวะเศรษฐกิจการเกษตรปี 2561 ที่พบว่าขยายตัวร้อยละ 4.6 เมื่อเทียบกับปี 2560 โดยสาขาพืช สาขาปศุสัตว์ สาขาบริการทางการเกษตรและสาขาป่าไม้ ขยายตัวเพิ่มขึ้น ส่วนสาขาประมงหดตัวลง ซึ่งปัจจัยบวกเป็นผลจากการมุ่งเน้นการปฏิรูปภาคเกษตรด้วยหลักการตลาดนำการผลิตควบคู่กับการใช้เทคโนโลยีและนวัตกรรม รวมทั้งปริมาณน้ำและสภาพอากาศยังคงเอื้ออำนวยต่อการผลิตทางการเกษตร ทำให้พืชส่วนใหญ่เจริญเติบโตได้ดีและมีผลผลิตต่อไร่เพิ่มขึ้น 
สำหรับผลผลิตพืชที่เพิ่มขึ้น ได้แก่ ข้าวนาปรัง มีผลผลิตเพิ่มขึ้นเนื่องจากปริมาณน้ำในแหล่งน้ำธรรมชาติอยู่ในเกณฑ์ดี เกษตรกรสามารถเพาะปลูกข้าวได้สองรอบตามปกติ ราคาข้าวที่เพิ่มขึ้น จึงขยายเนื้อที่เพาะปลูกเพิ่มขึ้น ด้านยางพารามีผลผลิตเพิ่มขึ้นเนื่องจากในปี 2553 - 2555 ราคายางพาราที่เกษตรกรขายได้อยู่ในเกณฑ์ดี จูงใจให้เกษตรกรขยายพื้นที่ปลูกยางพาราแทนพื้นที่พืชไร่ ส่วนปาล์มน้ำมันมีผลผลิตเพิ่มขึ้น เนื่องจากต้นปาล์มน้ำมันปลูกใหม่ในปี 2558 เริ่มให้ผลได้ในปีนี้ และในช่วง 1 - 2 ปี ที่ผ่านมามีปริมาณน้ำฝนและสภาพอากาศที่เอื้ออำนวยทำให้ต้นปาล์มสมบูรณ์มีจำนวนทะลายเพิ่มขึ้น ในส่วนของข้าวโพดเลี้ยงสัตว์ มีผลผลิตเพิ่มขึ้นเนื่องจากราคาที่เกษตรกรขายได้มีแนวโน้มเพิ่มขึ้น จูงใจให้เกษตรกรขยายพื้นที่เพาะปลูก ทำให้ข้าวโพดเลี้ยงสัตว์ มีราคาเพิ่มขึ้นเนื่องจากความต้องการของอุตสาหกรรมอาหารสัตว์ขยายตัวขึ้น รวมทั้งการดำเนินมาตรการรับซื้อข้าวโพดเลี้ยงสัตว์ของเกษตรกรเพื่อรักษาเสถียรภาพด้านราคา
 
ขณะที่ นางสาวทัศนีย์ เมืองแก้ว รองเลขาธิการสำนักงานเศรษฐกิจการเกษตร (สศก.) กล่าวว่าแนวโน้มเศรษฐกิจการเกษตรในปี 2562 คาดว่าจะขยายตัวอยู่ในช่วงร้อยละ 2.5 – 3.5 โดยทุกสาขายังคงขยายตัวเพิ่มขึ้นจากปัจจัยสนับสนุนการดำเนินนโยบายด้านการเกษตรเพื่อปฏิรูปภาคเกษตรอย่างต่อเนื่อง และสภาพอากาศโดยทั่วไปประกอบกับปริมาณน้ำที่ยังคงเอื้ออำนวยต่อการผลิตทางการเกษตร